ET Euroopa Liidu Teataja C 403/20

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase muutmistaotluse avaldamine

(2016/C 403/10)

Käesoleva dokumendi avaldamine annab vastavalt Euroopa Parlamendi ja nõukogu määruse (EL) nr 1151/2012 artiklile 51 õiguse esitada muutmistaotluse suhtes vastuväiteid (1).

KAITSTUD PÄRITOLUNIMETUSE / KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

Muudatuse heakskiitmise taotlus kooskõlas määruse (EL) nr 1151/2012 artikli 53 lõike 2 esimese lõiguga

„SCHWÄBISCHE SPÄTZLE” / „SCHWÄBISCHE KNÖPFLE”

ELi nr: DE-PGI-0105-01384 – 12.10.2015

KPN ( ) KGT ( X )

1. Taotlejate rühm ja õigustatud huvi

Schutzgemeinschaft Schwäbische Spätzle

Aadress : Dottingerstraße 69 72525 Münsingen DEUTSCHLAND

Õigustatud huvi

Taotleja on kaitstud geograafilise tähise algse taotluse esitaja. Toote kaitseühing on kõnealuse toote tootjate ja töötlejate ühendus.

2. Liikmesriik või kolmas riik

Saksamaa

3. Tootespetsifikaadi osa, mida muudatus hõlmab/muudatused hõlmavad

— ☐ Toote nimetus — ☒ Toote kirjeldus — ☐ Geograafiline ala — ☐ Päritolutõend — ☒ Tootmismeetod — ☒ Seos geograafilise piirkonnaga — ☐ Märgistus — ☐ Muu (täpsustada)

4. Muudatus(t)e liik

— ☒ Registreeritud KPNi või KGT tootespetsifikaadi muudatus, mis on määruse (EL) nr 1151/2012 artikli 53 lõike 2 kolmanda lõigu kohaselt oluline. — ☐ Sellise registreeritud kaitstud päritolunimetuse (KPN) või kaitstud geograafilise tähise (KGT) tootespetsifikaadi muudatus, mis on määruse (EL) nr 1151/2012 artikli 53 lõike 2 kolmanda lõigu kohaselt oluline ja mille koonddokumenti (või sellega võrdväärset) ei ole avaldatud.

5. Muudatus(ed)

b) Kirjeldus

1) Esimesse lausesse lisatakse pärast sõnu „… munapastatoode värsketest munadest” järgmised sõnad: „(kuivpastatoode) või täismunast ja/või värsketest munadest (värske pastatoode)”.

2) Esimese lõigu lõppu lisatakse järgmised laused, mis algselt olid „Tootmismeetodi” punktis e): „Toodet „Schwäbische Spätzle” / „Schwäbische Knöpfle” pakutakse värske pastatootena otsetarbimiseks või pastöriseeritult ja/või jahutatult või sügavkülmutatult. Toodet „Schwäbische Spätzle” / „Schwäbische Knöpfle” pakutakse ka hästi ladustatava kuivpastatootena.”

3) Lõigus „Koostis”: — esimesse lausesse lisatakse pärast sõnu „… manna, värsked munad” järgmised sõnad: „(kuivtoode „Schwäbische Spätzle” / „Schwäbische Knöpfle”) või täismuna ja/või värsked munad (värske „Schwäbische Spätzle” / „Schwäbische Knöpfle”).”; — lõigu lõppu lisatakse järgmine lause: „Soovi korral võib värsket toodet „Schwäbische Spätzle” / „Schwäbische Knöpfle” õlitada toiduõliga, millel on neutraalne maitse ja puudub värvi andev mõju.”

4) Lõigus „Tunnused”: — „Muna kvaliteedi” andmed asendatakse järgmiselt: „Toote „Schwäbische Spätzle” / „Schwäbische Knöpfle” muna kvaliteet (kuivpastatoode): värsked munad, vastavalt pastatoodete põhimõtetele.” „Toote „Schwäbische Spätzle” / „Schwäbische Knöpfle” muna kvaliteet (värske pastatoode): täismuna ja/või värsked munad, vastavalt pastatoodete põhimõtetele.” — Pärast sõnu „Manna kvaliteet” on „… ja speltanisujahu” asemel: „… ja/või speltanisumanna”. — Pärast „Värske „Schwäbische Spätzle” / „Schwäbische Knöpfle” jahukvaliteet” on „nisujahu või speltanisujahu” asemel „nisujahu ja/või speltanisujahu”. — Lõigu lõppu lisatakse järgmine lause: „Toiduõli, neutraalse maitse ja värvi andva mõjuta: soovi korral värske „Schwäbische Spätzle” / „Schwäbische Knöpfle” õlitamiseks.”

Põhjendus

1) Värske „Schwäbische Spätzle” / „Schwäbische Knöpfle” koostises „värskete munade” asendamine „täismunaga” Kui paljud kuivpastatoodete tootjad löövad ise kanamunad lahti ja töötlevad neid värskeid mune lühikese ajaga, siis värskete pastatoodete tootjad seda tavaliselt ei tee, kui ei ole just tegemist toitlustusettevõtja või käsitööndusliku väikeettevõtjaga. Kuna pastöriseerimata munamass võib mikroobselt kergesti saastuda, valitseb eelkõige värskete pastatoodete tootjate jaoks suur risk, et nimetatud tooraine ja ühtlasi ka lõpptoode võib kahjustuda. Seepärast kasutavad värskete pastatoodete tootjad tunnustatud tarnijatelt saadud pastöriseeritud täismuna. Kõnealused tarnijad peavad olema veterinaariat ja toiduaineid käsitlevate õigusaktide kohaselt tunnustatud ning kontrollima toorainet (koorega munad) ja lõpptoodet regulaarselt. Tooraine kontrollimine hõlmab ulatuslikku korrapärast kauba vastuvõtmise kontrolli, mille käigus akrediteeritud välislabor kontrollib ladustamistingimusi ja õhutuskambri suurust ning analüüsib kahjulikke aineid. Pärast pastöriseerimist tehakse partiipõhised keemilis-füüsikalised ja mikrobioloogilised analüüsid, millega tagatakse tarnitava toote kindel värskus, säilivus ja omaduste püsivus. Seejuures on värskuse jaoks eriti olulise tähtsusega orgaaniliste hapete (piimhape, beetahüdroksüvõihape, merevaikhape) määramine. Pastatooteid käsitlevatele eeskirjadele vastavad värsked munad võivad olla saadud ka tunnustatud ettevõtetest, kui pastöriseeritud munatooted tarnitakse 24 tunni jooksul pastatootjale, kes peab need lühikese aja jooksul töötlema. Värskete pastatoodete tootjate jaoks võib selle nõude kohaldamine tootmisprotsessis osutuda keerukaks just eriti pärast nädalavahetusi ja pühasid. Pastatooteid käsitlevates eeskirjades ei ole aga ühtegi munade vanust käsitlevat nõuet, määratletud on vaid ajavahemik lahtilöömisest töötlemiseni. Munade vanus ja tingimused, milles neid enne lahtilöömist on ladustatud, on kvaliteedi jaoks olulise tähtsusega. Pastatooteid käsitlevates eeskirjades ei ole selle asjaoluga arvestatud. Nii täismuna kui ka värsked munad peavad olema vaieldamatult A-klassi munad. Värskete pastatoodete tootmiseks kasutatava pastöriseeritud täismuna maksimaalne ladustamisaeg alates munemispäevast on 14 päeva. Eespool nimetatud ladustamisaeg on sama ka värskete munade puhul. Kirjeldatud asjaoludest nähtub, et toote „Schwäbische Spätzle” / „Schwäbische Knöpfle” tootmisel täismuna kasutamine vastab ühelt poolt tootmisohutuse nõuetele ja on teiselt poolt vähemalt samaväärne värskete munade kasutamisega, kahjustamata seejuures lõpptoote kvaliteeti.

2) Värske ja kuivpastatoote „Schwäbische Spätzle” / „Schwäbische Knöpfle” eri turustamisviiside kirjeldus kuulub temaatiliselt lõiku b) „Spetsifikaat” ning tuleks seepärast sinna lõigust e) ümber tõsta.

3) Toiduõli valikulise koostisainena Pärast tootmist värskeid pastatooteid täielikult ega osaliselt ei kuivatata. Võrreldes kuivpastatoodetega sisaldavad värsked pastatooted rohkem vett ja kleepuvad kergemini üksteise külge. Selle vältimiseks on vaja lisada toiduõli. Tänu õlile säilib pastatoote konsistents ja kuju ning seega on toode lõpptarbijale valmistamise jaoks veelgi väärtuslikum. Pastatooteid on hõlbus pakendist välja võtta ja kuumutada. Neutraalse maitse ja värvi andva mõjuta toiduõli kasutamisega tagatakse, et toote „Schwäbische Spätzle” / „Schwäbische Knöpfle” maitse ja värvus ei muutu. Pastatoodete valmistamisel ja säilitamisel nii toitlustusettevõtetes kui ka kodumajapidamistes on õlitamine tavapärane. Kuivpastatoodete valmistamisel lisatakse tavaliselt õli keeduvette, et samuti kokkukleepumist takistada. Toiduõli kasutamine toote „Schwäbische Spätzle” / „Schwäbische Knöpfle” õlitamiseks vastab seega tehnoloogilistele nõuetele ega kahjusta toote kvaliteeti ja iseloomulikke omadusi.

4) Lauseosa „… või speltanisujahu” muutmisel sõnadeks „… ja/või speltanisumanna” on tegemist ühelt poolt ilmse veaga ning teiselt poolt selgitatakse tootjate hulgas levinud tava – kasutada koos nisu- ja speltanisumannat. Viimati nimetatu kehtib ka lauseosa „nisu- või speltanisujahu” sõnadeks „nisu- ja/või speltanisujahu” muutmise kohta.

e) Tootmismeetod

Lõigu „… värskete pastatoodete puhul järgneb vajaduse korral jahutamine, pastöriseerimine ning seejärel jahutamine temperatuurini 2–7 °C.” lõpu sõnastust muudetakse järgmiselt:

„… värskete pastatoodete puhul järgneb vajaduse korral jahutamine, pastöriseerimine ning seejärel jahutamine temperatuurini 2–7 °C või sügavkülmutamine.”

Põhjendus:

tegemist on toimetusliku paranduse ja selgitava täiendusega, et värskeid pastatooteid võib ka sügavkülmutada. Juba toote kirjelduse lõigust b) ilmneb asjaolu, et turustada võib ka sügavkülmutatud toodet „Schwäbische Spätzle” / „Schwäbische Knöpfle”.

f) Seos geograafilise piirkonnaga

Toote eripära

Esimesse lausesse lisatakse pärast sõnu „… munapastatoode värsketest munadest” järgmised sõnad: „(kuivpastatoode) või täismunast ja/või värsketest munadest (värske pastatoode)”.

Põhjendus:

vaata punktis b) „Toote kirjeldus” värske tootega „Schwäbische Spätzle” / „Schwäbische Knöpfle” seotud põhjendust sõnade „värskete munade” asendamise kohta sõnadega „täismuna”.

KOONDDOKUMENT

„SCHWÄBISCHE SPÄTZLE” / „SCHWÄBISCHE KNÖPFLE”

ELi nr: DE-PGI-0105-01384 – 12.10.2015

KPN ( ) KGT ( X )

1. Nimetus(ed)

„Schwäbische Spätzle” / „Schwäbische Knöpfle”

2. Liikmesriik või kolmas riik

Saksamaa

3. Põllumajandustoote või toidu kirjeldus

3.1. Toote liik

Klass 2.5. Pastatooted

3.2. Toote kirjeldus, mida punktis 1 esitatud nimetus tähistab

„Schwäbische Spätzle” / „Schwäbische Knöpfle” on värsketest munadest (kuivpastatoode) või täismunast ja/või värsketest munadest (värske pastatoode) kodusel viisil valmistatud, ebakorrapärase kuju ning krobelise ja poorse välispinnaga munapastatoode, mille sitket tainast keedetakse otse keevas vees/veeaurus. Mõlemad nimetused tähistavad igapäevakeeles sama toodet, mis on valmistatud samasugusest tainast ning need on üksteisega asendatavad. Seejuures varieerub munapastatoote kuju paksust peenikeseni ja pikast lühikeseni. Nende kahe nimetuse vahel on peaaegu võimatu vahet teha, piirid on hägusad ning tõlgendused piirkonniti erinevad.

Toodet „Schwäbische Spätzle” / „Schwäbische Knöpfle” pakutakse värske pastatootena otsetarbimiseks või pastöriseeritult ja/või jahutatult või sügavkülmutatult. Toodet „Schwäbische Spätzle” / „Schwäbische Knöpfle” pakutakse ka hästi ladustatava kuivpastatootena.

Tunnused

Värvus/välimus: naturaalne, kuldkollasest helekollaseni.

Kuju: ebakorrapärase kujuga munapastatoode; krobelise ja poorse pinnaga; koduse valmistusviisiga; kuju varieerub paksust peenikeseni ja pikast lühikeseni.

Konsistents/tekstuur: poolpehme, keetmist kannatav / kleepumatu, krobelise pinnaga.

toote „Schwäbische Spätzle” / „Schwäbische Knöpfle” muna kvaliteet (kuivpastatoode): värsked munad, vastavalt pastatoodete põhimõtetele.

toote „Schwäbische Spätzle” / „Schwäbische Knöpfle” muna kvaliteet (värske pastatoode): täismuna ja/või värsked munad, vastavalt pastatoodete põhimõtetele.

Munasisaldus ühe kilogrammi manna/jahu kohta:

„Schwäbische Spätzle” / „Schwäbische Knöpfle” (kuivpastatoode): vähemalt kaks muna ühe kilogrammi manna kohta, tavaliselt lisatakse ühe kilogrammi manna kohta neli kuni kuus muna;

„Schwäbische Spätzle” / „Schwäbische Knöpfle” (värske pastatoode): vähemalt kaheksa muna ühe kilogrammi manna ja jahu kohta.

Manna kvaliteet: kõvanisumanna ja/või speltanisumanna.

Värske „Schwäbische Spätzle” / „Schwäbische Knöpfle” jahukvaliteet: kõvanisujahu ja/või speltanisujahu.

Vee kvaliteet: värske joogivesi.

Sool: valikuline, maksimaalselt 1 %.

Vürtsid, maitsetaimed, spinat: valikuline.

Sidrunhape: värske „Schwäbische Spätzle” / „Schwäbische Knöpfle” puhul valikuline.

Toiduõli, neutraalse maitse ja värvi andva mõjuta: värske „Schwäbische Spätzle” / „Schwäbische Knöpfle” puhul valikuline.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Toote „Schwäbische Spätzle” / „Schwäbische Knöpfle” koostisained on manna, värsked munad (kuivtoode „Schwäbische Spätzle” / „Schwäbische Knöpfle”) või täismuna ja/või värske muna (värske „Schwäbische Spätzle” / „Schwäbische Knöpfle”), joogivesi. Valikuliselt võib lisada soola (maksimaalselt 1 %), vürtse, maitsetaimi ja spinatit. Värske „Schwäbische Spätzle” / „Schwäbische Knöpfle” puhul võib valikuliselt lisada sidrunhapet ning manna võib osaliselt või tervenisti asendada jahuga. Soovi korral võib värsket toodet „Schwäbische Spätzle” / „Schwäbische Knöpfle” õlitada maitseta ja värvitu toiduõliga.

3.4. Tootmise erietapid, mis peavad toimuma määratletud geograafilises piirkonnas

Selle traditsioonilise ja piirkondliku toote autentsuse ja püsivalt kõrge kvaliteedi tagamiseks peab „Schwäbische Spätzle” / „Schwäbische Knöpfle” tootmine toimuma määratletud geograafilises piirkonnas. Värsked ja kuivad pastatooted läbivad kuni jahutamise või kuivatamiseni samad tootmisetapid. Traditsiooniliselt lõigutakse „Schwäbische Spätzle” / „Schwäbische Knöpfle” tainast käsitsi, alles 20. sajandi alguses hakati „Schwäbische Spätzle” / „Schwäbische Knöpfle” valmistamisel masinaid kasutama. Koostisosad segatakse ning massi sõtkutakse seni, kuni tainas muutub sitkeks. Pärast tainasegistite kasutuselevõtmist on see tootmisetapp suures osas mehhaniseeritud. Tainas vormitakse ning seda keedetakse keevas vees või veeaurus. Taina konsistentsi, õige keetmistemperatuuri ja aja määramine nõuab head vaistu ja kogemust, mida on keeruline standardida. Siinjuures mängivad eriti tähtsat osa tootja käsitöönduslikud oskused ja piirkondlik oskusteave toote valmistamise kohta. Kuivpastatoodet „Schwäbische Spätzle” / „Schwäbische Knöpfle” eelkuivatatakse ning seejärel kuivatatakse, värskete pastatoodete puhul järgneb vajaduse korral jahutamine, pastöriseerimine ning seejärel jahutamine temperatuurini 2–7 °C.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

—

3.6. Sellise toote märgistamise erieeskirjad, millele registreeritud nimetus viitab

—

4. Geograafilise piirkonna täpne määratlus

Švaabimaa geograafiline piirkond hõlmab nii kogu Baden-Württembergi liidumaad kui ka Baieri liidumaa Švaabimaa ringkonda.

5. Seos geograafilise piirkonnaga

Geograafilise piirkonna eripära

Toodet „Schwäbische Spätzle” / „Schwäbische Knöpfle” on geograafilises piirkonnas valmistatud juba sajandeid ning see mängib Švaabimaa köögis olulist rolli. Siinjuures mängivad eriti tähtsat osa tootja käsitöönduslikud oskused ja piirkondlik oskusteave toote valmistamise kohta. Traditsiooniliselt lõigutakse toote „Spätzle” tainast käsitsi, laual käsitsi lõigutud „Spätzle” on tänapäevani eriline kvaliteedimärk. Majanduslikel põhjustel hakati geograafilises piirkonnas juba 20. sajandi alguses kodusel viisil tehtud, st nagu käsitsi lõigutud toote „Schwäbische Spätzle” / „Schwäbische Knöpfle” valmistamisel masinaid kasutama. Esimesed praktikast tulenenud patendid registreeriti (vt nt Deutsches Reichpatent 471046) toote „Schwäbische Spätzle” / „Schwäbische Knöpfle” autentsuse ja koduse valmistusviisi säilitamiseks. Traditsioonilisi toote valmistamise teadmisi Švaabimaal selle algusaastatest kuni tänapäevani dokumenteerivad mitmed näitused (vt „Spätzle und Knöpfle - Geschichte(n) rund um das Leibgericht der Schwaben”, Blickfang: Alte Zeiten, Ofterdingen; „Spätzle – Schaben, pressen, hobeln”, Freilichtmuseum Beuren). Arvukad toiduvalmistamise võistlused ja mitmed maailmarekordid „Spätzle” taina lõikumise alal rõhutavad geograafilise piirkonna eripära inimtegurite koosmõjul. Sealsete elanike „Spätzle” valmistamise kogemust on põlvest põlve edasi antud ning sellel on oluline osa valmistoote omaduste puhul. „Spätzle” valmistamise traditsioon Švaabimaal pärineb 18. sajandist. Aastal 1725 Württembergi nõuniku ja arsti Rosino Lentilio kokkuvõtte kohaselt on „Knöpflein” ja „Spazen”„kõik, mis valmistatakse jahust”. Tol ajal oli speltanisu švaabi-alemanni piirkonnas laialt levinud. Piirkonnas, kus elasid peamiselt väiketalunikud ning mida iseloomustas vaesus, oli vähenõudlik, ka kehvadel muldadel kasvav teravili väga populaarne. Kuna speltanisujahu sisaldab rohkesti gluteeni, nii et taina tegemine õnnestus näljaaegadel ka mune lisamata, siis kasutati „Schwäbische Spätzle” / „Schwäbische Knöpfle” valmistamiseks speltanisu. Tuntuks sai „Spätzle” Münsingeri Alpides. Tööstusajastu algusega ja suureneva heaoluga sai tavalisest igapäevatoidust „Schwäbische Spätzle” / „Schwäbische Knöpfle” pidulikel puhkudel pakutav hõrgutis. Ühe Švaabi küla 1937. aastast pärinevas kirjelduses nimetatakse toodet „Spätzle” piduroaks. Aasta varem nimetas kohalik luuletaja Sebastian Blau toodet „Spätzle” švaabide regionaalse identiteedi sümboliks: „[…] „Spätzle” on meie köögi alus, meie maa au ja uhkus, […] Švaabimaa menüü a ja o […]”. Geograafilise piirkonna kohtades, mida loodus muidu just eriti ei soosi, võimaldasid traditsioonilised regionaalsed tootmismeetodid ja „Spätzle” valmistamise kõrgelt arenenud käsitöönduslikud oskused kvaliteetse toote valmistamist. Toodet „Schwäbische Spätzle” / „Schwäbische Knöpfle” pakuvad tänapäeval Švaabimaal peaaegu kõik pastatoodete valmistajad ja restoranid ning 1980. aastatest alates on seda ka edukalt eksporditud. Geograafilises piirkonnas elavate inimeste jaoks on toode kujunenud identiteedi sümboliks. Toote „Schwäbische Spätzle” / „Schwäbische Knöpfle” olulisust Švaabimaa köögis kinnitab muu hulgas 1827. aastal esmakordselt väljaantud romaan „Die Geschichte von den sieben Schwaben”, mille kohaselt on Švaabimaal tavaks „süüa viis korda päevas, viis korda suppi, kahel korral koos „Knöpfle” või „Spätzle”-ga”. Elise Henle kirjutas 1892. aastal, et õige Švaabimaa naine oskab toodet „Spätzle” valmistada: „s isch koi richtigs Schwobe-Mädla, des net Spätzla kocha ka” (kui on õige Švaabimaa tüdruk, siis oskab ka toodet „Spätzle” valmistada). Tänapäeval loetleb Švaabimaa kirjanik Siegfried Ruoß kokaraamatus „Schwäbische Spätzleküche üle 50 erineva „Spätzle” valmistamise retsepti Švaabimaal.

Toote eripära

Erinevalt muudest pastatoodetest on „Schwäbische Spätzle” / „Schwäbische Knöpfle” puhul tegemist värsketest munadest (kuivpastatoode) või täismunast ja/või värsketest munadest (värske pastatoode) kodusel viisil valmistatud, ebakorrapärase kuju ning krobelise ja poorse välispinnaga munapastatootega, mille sitket tainast keedetakse otse keevas vees/veeaurus – kusjuures toote kuju varieerub paksust peenikeseni ja pikast lühikeseni. See on ainus pastatoode, mida juba tootmise ajal esimest korda keedetakse. Niiske tainas kas surutakse või see tilgub ise läbi perforeeritud terasplaadi keevasse vette. Vajaduse korral lõigatakse tainast selle protsessi käigus.

Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

Põhjuslik seos toote „Schwäbische Spätzle” / „Schwäbische Knöpfle” eripära ja selle geograafilise päritolu vahel tuleneb erilisest mainest, mis on tootel tänu oma päritolule. Tegemist on traditsioonilise piirkonna Švaabimaa pastatoote eriroaga, mida tuntakse ja hinnatakse eelkõige kõnealuses piirkonnas, aga ka sellest väljaspool. Seda kinnitavad esiteks arvukad riiklikule ametiasutusele esitatud seisukohad ja 2002. aasta tarbijaküsitlus.

Teiseks annavad toote „Spätzle”/„Knöpfle” kui Švaabimaa rahvustoidu äärmisest olulisusest ja mainest Švaabimaa köögis kinnitust arvukad viited kirjanduses, ajakirjandusartiklites ja kohalikes kokaraamatutes.

Toodet „Schwäbische Spätzle” / „Schwäbische Knöpfle” pakuvad tänapäeval Švaabimaal peaaegu kõik pastatoodete valmistajad ja restoranid ning 1980. aastatest alates on seda ka edukalt eksporditud. Toote „Schwäbische Spätzle” / „Schwäbische Knöpfle” hea maine põhineb eelkõige traditsioonilisel piirkondlikul tootmismeetodil ja „Spätzle” valmistamise kõrgelt arenenud käsitöönduslikel oskustel Švaabimaal, kusjuures eriti kõrgelt hinnatakse käsitsi lõigutud toodet. Ka mehhaniseeritud tootmine nõuab head vaistu ja kogemust, nii et ka siinjuures mängivad eriti tähtsat osa tootja käsitöönduslikud oskused ja piirkondlik oskusteave toote valmistamise kohta. Seega võib väita, et toote „Schwäbische Spätzle” / „Schwäbische Knöpfle” hea maine on tihedalt seotud päritolupiirkonnaga.

Toode „Schwäbische Spätzle” / „Schwäbische Knöpfle” on tarbijate seas saavutanud populaarsuse ning tootel on tänu piirkondlikule päritolule eriline maine, mis põhineb selle pikaajalisel valmistamise traditsioonil Švaabimaal ja seal välja kujunenud „Spätzle” valmistamise käsitöönduslikel oskustel – kusjuures käsitsi lõigutud „Spätzle” on eriline kvaliteedimärk. Juba 1965. aastal Konsumgenossenschaft Stuttgart e.G. poolt läbiviidud üleriigiline küsitlus näitas, et kõige enam hinnatakse toodet „Spätzle” Stuttgardis ja Reutlingenis. Švaabimaa kirjandusest võib leida švaabide lemmiktoidu kohta ka palju luuletusi, nagu näiteks 1838. aastal ajalehes Schwarzwälder Bote avaldatud luuletused „Das Lob der Schwabenknöpfle”, „Schwäbische Leibspeisa” ja „Spätzles-Lied”. Lisaks sellele mainitakse toodet „Schwäbische Spätzle” / „Schwäbische Knöpfle” arvukate pidustuste ja tavadega seoses ning seda turustatakse ka turismitootena, korraldades toidunädalaid või kursusi, seminare ja „Spätzle” lõikumise võistlusi. Viimasel ajal nähakse tootes „Schwäbische Spätzle” / „Schwäbische Knöpfle” ka Švaabimaa kulinaarset saadikut.

Viide tootespetsifikaadi avaldamisele

(Viitemääruse artikli 6 lõike 1 teine lõik)

https://register.dpma.de/DPMAregister/blattdownload/marken/2016/26/Teil-7/20160701

(1) ELT L 343, 14.12.2012, lk 1.